**Noteikumu projekta** **“Muitas procedūras – tranzīts – piemērošanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar 1993.gada 19.oktobra Ministru kabineta rīkojumu Nr.62 “Par Muitas konvencijas par kravu starptautiskajiem autopārvadājumiem, lietojot TIR grāmatiņu (TIR konvencija), izpildes nodrošināšanu” 2.punktu noteikts, ka TIR karnetes izsniedz nacionālā garantējošā asociācija - biedrība “Autopārvadātāju asociācija “Latvijas Auto”” (turpmāk arī - garantējošā asociācija).  Saskaņā ar 1975.gada 14.novembra Muitas konvencijas par starptautiskajiem kravu pārvadājumiem, izmantojot TIR karneti (turpmāk – TIR konvencija), 49.pantu TIR konvencijas Līgumslēdzējas puses (pamatojoties uz vienpusējiem noteikumiem, divpusējiem vai daudzpusējiem nolīgumiem) ir tiesīgas piešķirt lielākus atvieglojumus nekā ir paredzēti TIR konvencijā, pie nosacījuma, ka šādi atvieglojumi neierobežo TIR konvencijas noteikumu piemērošanu, jo īpaši TIR procedūras veikšanu. Savukārt, atbilstoši TIR konvencijas 19.panta noteikumiem, muitas dienests var pilnvarot personas muitas nodrošinājumu uzlikšanai transportlīdzeklim, piemērojot precēm TIR procedūru.  Latvijas Ostu, tranzīta un loģistikas padomes 2013.gada 17. aprīļa sēdē tika izskatīts jautājums par TIR procedūras nacionālā vienkāršojuma izstrādi – Valsts ieņēmumu dienesta atļauja personai uzlikt muitas nodrošinājumus transportlīdzeklim Valsts ieņēmumu dienesta uzdevumā. Latvijas Ostu, tranzīta un loģistikas padome nosūtīja lūgumu Valsts ieņēmumu dienesta Muitas pārvaldei izskatīt minēto priekšlikumu.  Priekšlikumu, ieviest nacionālajos muitas normatīvajos aktos TIR procedūras vienkāršojumu - pilnvarotais TIR nosūtītājs, atbalsta garantējošā asociācija. Eiropas Savienībā šāds nacionālais TIR procedūras vienkāršojums ir noteikts Polijas Republikas normatīvajos aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd muitas procedūras – tranzīts – piemērošanas kārtību nosaka Ministru kabineta 2010.gada 21.decembra noteikumi Nr.1135 “Muitas procedūras – tranzīts – piemērošanas kārtība”. Projekts paredz vairākus grozījumus pēc būtības un arī redakcionālus precizējumus un tā kā veicamo grozījumu apjoms sastāda vairāk kā 50% no teksta, saskaņā ar juridiskās tehnikas prasībām ir izstrādāts jauns Ministru kabineta noteikumu projekts.  Līdz ar projekta pieņemšanu spēku zaudēs Ministru kabineta 2010.gada 21.decembra noteikumi Nr.1135 "Muitas procedūras – tranzīts – piemērošanas kārtība" (Latvijas Vēstnesis, 2010, 204.nr., 2011, 125.nr., 2012, 104.nr.) (turpmāk – MK noteikumi Nr.1135).   1. Saskaņā ar MK noteikumu Nr.1135 3.punktu principālam, piesakot tranzīta procedūru, jāiesniedz aprēķins par muitas nodokļa, pievienotās vērtības nodokļa un akcīzes nodokļa parādu, kas varētu rasties. Savukārt, tranzīta procedūras piemērošanas praksē, tiek konstatēti gadījumi – tranzīta procedūras vienkāršojumi, kad, piesakot tranzīta procedūru, aprēķins par muitas nodokļa, pievienotās vērtības nodokļa un akcīzes nodokļa parādu, kas varētu rasties nav nepieciešams. Atbilstoši minētajam, jāveic precizējumi minētajā punktā, norādot tikai tos tranzīta procedūras piemērošanas veidus – Kopienas tranzīta procedūra, Kopīga tranzīta procedūra (saskaņā ar 1987.gada 20.maija Konvenciju par Kopīgu tranzīta procedūru), TIR procedūra, kad piesakot tranzīta procedūru, aprēķins par muitas nodokļa, pievienotās vērtības nodokļa un akcīzes nodokļa parādu, kas varētu rasties ir nepieciešams (projekta 3. un 4.punkts). 2. Lai vienkāršotu MK noteikumu Nr.1135 izmantošanu (teksta uztveri), nepieciešams strukturāli sadalīt minēto normatīvo aktu, izveidojot atbilstošās sadaļas (I. Vispārīgie jautājumi, II. TIR procedūra, III. TIR procedūras vienkāršojums - pilnvarotais nosūtītājs TIR procedūrā, IV. Citi tranzīta procedūras vienkāršojumi, V. Noslēguma jautājumi) un veikt grozījumus punktu numerācijā. 3. Pārējais regulējums attiecībā uz MK noteikumu Nr.1135 I., II., IV. sadaļas jautājumiem nav mainīts. Regulējuma būtība ir šāda:    1. Projektā ir noteikts, ka atļauju izmantot TIR procedūru un TIR karnetes izsniedz garantējošā asociācija (pilnvarojums šai asociācijai izsniegt TIR karnetes ir noteikts ar 1993.gada 19.oktobra Ministru kabineta rīkojumu Nr. 62) pēc Valsts ieņēmumu dienesta (turpmāk – VID) pozitīva atzinuma saņemšanas. VID atzinums tiek prasīts pēc tam, kad garantējošā asociācija ir novērtējusi komersanta atbilstību TIR konvencijas 9.pielikumā noteiktajām prasībām, piemēram, ir pierādāma pieredze starptautisko pārvadājumu veikšanai un apliecinātas zināšanas par iepriekš minētās konvencijas piemērošanu. VID sniedz pozitīvu atzinumu, ja personai nav nodokļu parādu, ja persona vai tās darbinieki nav sodīti par smagiem vai atkārtotiem muitas noteikumu pārkāpumiem. Lai nodrošinātu, ka Valsts ieņēmumu dienests vienveidīgi piemērotu šo kritērijus, Finanšu ministrija ir izstrādājusi instrukciju (iekšējo normatīvo aktu, kas ir saistošs Valsts ieņēmumu dienestam) ar šo kritēriju skaidrojumu. Instrukcija ir publicēta Finanšu ministrijas un Valsts ieņēmumu dienesta interneta mājas lapās.    2. Projektā ir lietots 1975. gada 14. novembra Muitas konvencijas par starptautiskajiem preču pārvadājumiem, izmantojot TIR karneti, nosaukums, lai arī Augstākās padomes 1993.gada 16.marta lēmumā (Latvijas Republikas Augstākās Padomes un Valdības Ziņotājs, 1993, 12.nr.), ar kuru Latvijas Republika pievienojas konvencijai ir lietots 1975. gada 14. novembra Muitas konvencijas par starptautiskajiem preču pārvadājumiem, izmantojot TIR grāmatiņu, nosaukums, jo tālāk visā konvencijas tekstā tiek lietots termins “TIR karnete”, kā arī pielikumā pievienotās veidlapas nosaukums ir “karnete”. Tāpat termins “TIR karnete” tiek lietots Komisijas 1993.gada 2.jūlija regulā (EEK) Nr. 2454/93 ar ko nosaka īstenošanas noteikumus Padomes Regulai (EEK) Nr.2913/92 par Kopienas Muitas kodeksa izveidi (turpmāk arī – regula Nr.2454/93).    3. Projekta 7.-17. punktā ir noteikta kārtība, kādā personai tiek piešķirta, apturēta un anulēta atļauja izmantot TIR procedūru un saņemt TIR karnetes un kā apstrīdēt nelabvēlīgu lēmumu. Saskaņā ar Biedrību un nodibinājumu likuma 40.pantu Garantējošās asociācijas nelabvēlīgo lēmumu var pārsūdzēt tiesā. Noteikumu projekta 17.punktā ir noteikts, ka Garantējošās asociācijas lēmumu par atteikumu izsniegt atļauju izmantot TIR procedūru un saņemt TIR karnetes, kā arī lēmumu apturēt vai anulēt atļauju izmantot TIR procedūru un saņemt TIR karnetes var pārsūdzēt Administratīvajā tiesā Administratīvā procesa likumā noteiktajā kārtībā. Jāatzīmē, ka atbilstoši Garantējošās asociācijas sniegtajai informācijai TIR karnešu izmantošanas praksē vēl nebija gadījumu, kad Garantējošās asociācijas nelabvēlīgais lēmums ir pārsūdzēts tiesā.    4. MK noteikumu Nr.1135 6.2. apakšpunktā ir noteikts, ka šīs personas darba ņēmēju vidējie darba ienākumi par pirmajiem trim ceturkšņiem pēdējo četru ceturkšņu periodā līdz dienai, kad iesniegums iesniegts garantējošajā asociācijā, ir ne mazāki par 70 procentiem no darba ņēmēju vidējiem darba ienākumiem sauszemes transporta un cauruļvadu transporta nozarē (NACE 2.red. klasifikācijas 49.kods) pēc Valsts ieņēmumu dienesta apkopotajiem datiem, kas ir publicēti Valsts ieņēmumu dienesta mājaslapā internetā. Satversmes tiesa ar 2011.gada 3.novembra spriedumu lietā Nr.2011-05-01 ir atzinusi Publisko iepirkumu likuma 39. panta pirmās daļas 6.punktu (bija noteikts tāds pats noteikums kā MK noteikumu Nr. 1135 6.2. apakšpunktā), ciktāl tas ierobežo nodokļus maksājošo iepirkuma procedūru kandidātu un pretendentu tiesības, par neatbilstošu Satversmes 91.pantam, ar kuru ir nostiprināts vienlīdzības princips. Ņemot vērā Satversmes tiesas spriedumu šāds nosacījums vairs netiek paredzēts.    5. Projekta 8.2. un 25.2. apakšpunktā ir noteikts, ka personai, kas vēlas saņemt atļauju izmantot TIR procedūru un saņemt TIR karnetes vai saņemt pilnvarotā nosūtītāja TIR procedūrā atļauju, un tās personas darbiniekiem, kam ir paraksta tiesības, nedrīkst būt sodāmības par smagiem vai atkārtotiem muitas vai nodokļu noteikumu pārkāpumiem. Minēta prasība ir noteikta saskaņā ar TIR Konvencijas 9.pielikuma II.daļas 1.punkta d) apakšpunktu. Lai nodrošinātu, ka Valsts ieņēmumu dienests vienveidīgi piemērotu „smagu, nopietnu vai atkārtotu muitas pārkāpumu” kritērijus, saskaņā ar Valsts pārvaldes iekārtas likuma 72.panta otro daļu Finanšu ministrija ir sagatavojusi Muitas lietu jomā izmantotā nosacījuma „smagi, nopietni vai atkārtoti muitas vai nodokļu noteikumu pārkāpumi” piemērošanas instrukciju, kura nosaka Komisijas 1993.gada 2.jūlija Regulas Nr.2454/93 ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi 253.g panta b) apakšpunktā minētā smagu, nopietnu vai atkārtotu muitas vai nodokļu noteikumu pārkāpumu nosacījuma piemērošanu. Saskaņā ar Valsts pārvaldes iekārtas likuma 72.panta ceturto daļu minētā instrukcija ir saistoša Finanšu ministrijas padotības iestādei - Valsts ieņēmumu dienestam. Instrukcija ir publicēta Finanšu ministrijas lapā <http://www.fm.gov.lv/lv/sadalas/muitas_politika/noderiga_informacija/>   un Valsts ieņēmumu dienesta interneta mājaslapā.  TIR konvencijas 9.pielikuma II.daļas 1.punktā tiek paredzēti tikai minimālie nosacījumi un prasības, kas ir obligātas fiziskām un juridiskām personām, kas vēlas izmantot TIR procedūru. Savukārt TIR konvencijas 9.pielikuma II.daļas 2.punktā ir paredzētas TIR konvencijas dalībvalstu kompetento iestāžu un asociāciju tiesības noteikt papildu un daudz stingrākus nosacījumus un prasības TIR procedūras izmantošanai. Izmantojot personai Valsts ieņēmumu dienesta izsniegto TIR nosūtītāja atļauju, kas dod tai tiesības uzlikt muitas nodrošinājumu un neuzrādīt preces, transportlīdzekli un TIR karneti muitas iestādei (faktiski īpašas sadarbības programmas ietvaros komersantiem tiek atvieglota piekļuve tranzīta procedūrai), ir nepieciešams noteikt ierobežojošākus atļauju saņemšanas nosacījuma kritērijus – arī tādus gadījumus, kad persona ir atzīta par vainīgu koruptīva rakstura noziedzīgos nodarījumos – neatļauta labumu pieņemšana, komerciālā uzpirkšana, kukuļņemšana, kukuļdošana, kukuļa piesavināšanās vai starpniecība kukuļošanā (projekta 8.3. un 25.3. apakšpunkts). Korupcijas negatīvās sekas skar gan publisko, gan privāto sektoru, kā arī ietekmē visas tautsaimniecības nozares, tai skaitā transporta nozari. Tranzīta kontrolē korupcijas riski ir visaugstākie un to var uzskatīt par paaugstināta korupcijas riska zonu, jo TIR tranzīta režīma droša un efektīva darbība, kā arī pārvadātājiem piešķirto priekšrocību godprātīga izmantošana ir saistīta ar valsts institūciju darbību – uzraudzības, kontroles, izziņas vai sodīšanas funkcijām. Koruptīva rakstura noziedzīgi nodarījumi pēc būtības ir atzīstami par tīši (ar nodomu) izdarītiem nodarījumiem, proti, kad persona apzinājusies savas darbības kaitīgumu un paredzējusi nodarījuma kaitīgās sekas. Kukuļošanas objekts ir valsts institūciju, valsts dienesta normāla darbība, tai skaitā arī muitas kontroles jomā. Tā kā TIR karnetes un TIR nosūtītāja atļaujas saņēmēji ir juridiskas personas un tām par noziedzīgiem nodarījumiem Krimināllikuma 12.pantā noteiktais atbildības veids ir piespiedu ietekmēšanas līdzekļa piemērošana, tad par atļauju saņemšanas ierobežošanas kritēriju ir jānosaka piespiedu ietekmēšanas līdzekļa piemērošanu.  Datus par administratīvajiem pārkāpumiem muitas un nodokļu jomā VID pārbauda Centrālajā muitas informācijas sistēmā un Nodokļu informācijas sistēmā. Datus par kriminālsodāmību VID pārbauda Latvijas Republikas Iekšlietu ministrijas Informācijas centra Integrētajā Iekšlietu Informācijas sistēmā. Ja dati par kriminālsodāmību tiek atrasti, tad sagatavo pieprasījumu Iekšlietu ministrijas Informācijas centram par informācijas sniegšanu, lai konstatētu vai minētā personair izdarījusi administratīvos pārkāpumus muitas un nodokļu jomā saskaņā ar Administratīvo pārkāpumu kodeksa 201.10 – 201.25 pantiem, vai noziedzīgus nodarījumus saskaņā ar Krimināllikuma 190., 190.1, 191., 198., 199., 207., 208., 218., 320., 321., 322., 323. pantu.  4.Saskaņā ar TIR konvencijas 19.pantu, piesakot TIR procedūru precēm, TIR karnetes turētājam jāuzrāda muitas iestādei preces, transportlīdzeklis un TIR karnete. Atbilstoši TIR konvencijas 19.panta noteikumiem, muitas dienests var pilnvarot personas muitas nodrošinājumu uzlikšanai transportlīdzeklim, piemērojot precēm TIR procedūru.  Transporta un loģistikas nozarē strādājošie komersanti saskārās ar situācijām, kad, ņemot vērā Valsts ieņēmumu dienesta ierobežotos finansiālos un cilvēkresursus, kā arī attālumus starp muitas iestādēm un loģistikas centriem (muitas noliktavām), TIR procedūras piemērošanas (TIR karnetes noformēšana, TIR karnetes datu apstrāde sistēmā, transportlīdzekļa kontrole un noplombēšana) noformēšana notiek ilgāk, nekā, ja komersanti būtu izvēlējušies piemērot Kopienas tranzīta procedūru (it īpaši, komersantiem piemērojot Kopienas tranzīta procedūras vienkāršojumu – atzītais nosūtītājs). Ņemot vērā TIR procedūras starptautisko nozīmi, izmantošanas priekšrocības un ievērojamo piemērošanas gadījumu skaitu, lai mazinātu komersantu administratīvo slogu un pārvadājuma operāciju finansiālās izmaksas, būtu nepieciešams projektā iekļaut normas, kas regulē nacionālā TIR procedūras vienkāršojuma - pilnvarotais nosūtītājs TIR procedūrā (turpmāk – pilnvarotais TIR nosūtītājs) darbību.  Projektā ir noteikts regulējums pilnvarotā TIR nosūtītāja darbībai.  Projekta 20. un 21.punktā ir noteikts, ka piemērojot TIR procedūras vienkāršojumu – pilnvarotais TIR nosūtītājs – persona, kas ir saņēmusi atbilstošo Valsts ieņēmumu dienesta atļauju, ir tiesīga, izvedot no Eiropas Savienības preces, piemērot TIR procedūru, neuzrādot preces, transportlīdzekli un TIR karneti nosūtītāja muitas iestādei;  Projekta 22.punktā ir noteiktas preces, kuras nav atļauts nodot TIR procedūrā, piemērojot TIR procedūras vienkāršojumu - pilnvarotais TIR nosūtītājs. Tās ir:  - preces, kuras ir izslēgtas no TIR garantijas sistēmas Eiropas Savienības teritorijā un TIR konvencijā noteiktās preces (preces, kuras aizliegts pārvadāt izmantojot TIR karneti- projekta 22.1.- 22.2.apakšpunkts);  - ārpuskopienas preces, kuras paredzēts pārvadāt ar vienu TIR karneti, ja ārpuskopienas preču iespējamais muitas nodokļa, akcīzes nodokļa un pievienotās vērtības nodokļa parāds, kas varētu rasties pārsniedz 60 000 *euro* (projekta 22.3.apakšpunkts). Saskaņā ar TIR konvencijas 8.panta 1.punktu garantējošajai asociācijai jāuzņemas samaksāt ievedmuitas un izvedmuitas nodokļi un citi maksājumi, kā arī soda nauda, kas jāmaksā saskaņā ar tās valsts muitas normatīvajiem aktiem, kurā ir atklāts pārkāpums saistībā ar TIR pārvadājumu. Savukārt TIR konvencijas 8.panta 3.punkts nosaka, ka katrai TIR konvencijas Līgumslēdzēja pusei jānosaka maksimālā summa par vienu TIR karneti, ko var prasīt no garantējošās asociācijas, pamatojoties uz TIR konvencijas 8.panta 1. un 2. punktu. Eiropas Savienībā reģistrētajām garantējošajām asociācijām minētā maksimālā summa par vienu TIR karneti ir noteikta saskaņā ar regulas Nr.2454/93 457.panta 1.punktu – 60 000 *euro* vai līdzvērtīga summai attiecīgās valsts valūtā. Atbilstoši minētajām, TIR procedūru – t.sk. izmantojot pilnvarotā TIR nosūtītāja atļauju, ņemot vērā iespējamos fiskālos riskus TIR procedūras pārkāpumu gadījumā, nav atļauts piemērot ja ārpuskopienas preču, kas paredzēts nodot TIR procedūrā ar vienu TIR karneti, iespējamais muitas nodokļa, akcīzes nodokļa un pievienotās vērtības nodokļa parāds, kas varētu rasties pārsniedz 60 000 *euro*;  - preces, kuru pārvietošanai tranzīta procedūrā (t.sk. – TIR procedūrā) ir nepieciešamas speciālās atļaujas vai licences un Valsts ieņēmumu dienesta vai citu valsts iestāžu kontrole:  - - stratēģiskas nozīmes preces (projekta 22.4.apakšpunkts);  - - radioaktīvās vielas, kodolmateriāli un citi jonizējošā starojuma avoti (projekta 22.5.apakšpunkts);  - - ieroči un speciālie līdzekļi (projekta 22.6.apakšpunkts);  - - narkotiskās un psihotropās vielas un zālēs, kas satur šīs vielas (projekta 22.7.apakšpunkts);  - - atkritumi (projekta 22.8.apakšpunkts). Atkritumu definīcija ir sniegta gan Atkritumu apsaimniekošanas likumā, gan Eiropas Parlamenta un Padomes 2006.gada 14.jūnija Regulā (EK) Nr.1013/2006 “Par atkritumu sūtījumiem”, gan Eiropas Parlamenta un Padomes 2008. gada 19. novembra direktīva 2008/98/EK “Par atkritumiem un par dažu direktīvu atcelšanu”. “Atkritumi” ir jebkura viela vai priekšmets, no kā īpašnieks atbrīvojas, ir nodomājis atbrīvoties vai ir spiests atbrīvoties;  - - apdraudētie savvaļas dzīvnieki, augu sugu īpatņi un to derivāti (CITES preces) (projekta 22.9.apakšpunkts). Konvencijā par starptautisko tirdzniecību ar apdraudētajām savvaļas dzīvnieku un augu sugām, Padomes 1996. gada 9. decembra Regulā (EK) Nr. 338/97 “Par savvaļas dzīvnieku un augu sugu aizsardzību, reglamentējot to tirdzniecību” – ir aprakstīts, kas ir īpatnis un kādos sarakstos tie ir iekļauti un kādas atļaujas to pārvietošanai nepieciešamas.  Saskaņā ar Padomes 1996. gada 9. decembra Regulu (EK) Nr. 338/97 “Par savvaļas dzīvnieku un augu sugu aizsardzību, reglamentējot to tirdzniecību” - “īpatnis” ir jebkurš dzīvs vai nedzīvs A līdz D pielikumā uzskaitīto sugu dzīvnieks vai augs, jebkāda tā daļa vai atvasinājums, ko satur vai nesatur citas lietas, kā arī jebkādas citas lietas, kuras pēc pievienotajiem dokumentiem, iepakojuma, uzraksta vai etiķetes vai jebkādiem citiem apstākļiem ir vai satur šo sugu dzīvnieku vai augu daļas vai atvasinājumus, ja vien šīs daļas vai atvasinājumi nav īpaši izslēgti no šīs regulas noteikumiem vai no noteikumiem, kas attiecas uz pielikumu, kurā attiecīgās sugas ir uzskaitītas ar attiecīgu norādi attiecīgajos pielikumos.  Īpatni uzskata par A līdz D pielikumā uzskaitīto sugu īpatni, ja tas vai arī daļa vai atvasinājums no tā ir cēlies no dzīvnieka vai auga, kur vismaz viens no “vecākiem” pieder pie tur uzskaitītajām sugām. Ja šāda dzīvnieka vai auga “vecāki” ir no citā pielikumā uzskaitītām sugām vai arī no sugām, no kurām tikai viena ir uzskaitīta, tad piemēro ierobežojošākā pielikuma noteikumus. Tomēr hibrīdu augu īpatņu gadījumā, ja viens no “vecākiem” ir no A pielikumā minētas sugas, ierobežojošākā pielikuma noteikumus piemēro tikai tad, ja šī suga pielikumā ir attiecīgi atzīmēta;  - - citas preces, kuru tranzīts ir aizliegts vai ierobežots saskaņā ar normatīvajiem aktiem (projekta 22.10.apakšpunkts). Citas preces, kuru tranzīts ir aizliegts vai ierobežots, atbilstoši Muitas administrācijas īstenojamai misijai attiecībā uz aizliegumiem un ierobežojumiem, ko pamato, *inter alia*, ar sabiedrības morāli, sabiedrisko kārtību vai sabiedrības drošību, cilvēku, dzīvnieku vai augu dzīvības un veselības aizsardzību, vides aizsardzību, tādu nacionālo bagātību aizsardzību, kurām ir mākslas, vēstures vai arheoloģiska vērtība, un rūpnieciskā vai komerciālā īpašuma aizsardzību, precēm, ar kurām ir pārkāptas dažas intelektuālā īpašuma tiesības, kā arī attiecībā uz tām īsteno zivsaimniecības saglabāšanas un pārvaldības pasākumus un tirdzniecības politikas pasākumus.  Ņemot vērā to, ka noteikumu projekta iepriekš minētājos apakšpunktos ir noteiktas tās preču grupas, kuru tranzīta ierobežojošie un/vai aizliedzošie pasākumi ir vēsturiski noteikti ar normatīvajiem aktiem, nevajadzētu izslēgt faktu, ka tiks pieņemti jauni likumdošanas akti saistībā ar citu preču grupu tranzīta ierobežojumiem un aizliegumiem, līdz ar to lai izslēgtu nepieciešamību izstrādāt noteikumu projekta grozījumus, tika iestrādāts 22.10. apakšpunkts.  Informācija par šādām precēm tiek regulāri publicēta VID mājas lapā, kā arī iekļauta VID Integrētā tarifa vadības sistēmā (ITVS) un VID Elektroniskā muitas datu apstrādes sistēmā (EMDAS).  Projekta 23. punktā ir noteikta informācija, kas ir norādama pieteikumā pilnvarotā TIR nosūtītāja atļaujas saņemšanai un 24.punktā ir noteikti pieteikumam pievienojamie dokumenti.  Projekta 25. un 27.punktā ir noteikti kritēriji, kuriem jāatbilst personai, lai saņemtu TIR procedūras vienkāršojuma – pilnvarotā TIR nosūtītāja atļauju. Personām jāatbilst: vispārīgiem Eiropas Savienības muitas likumdošanā noteiktajiem vienkāršojumu piešķiršanas kritērijiem (piemēram, regulas Nr.2454/93 373.panta 1.punktā); *mutatis mutandis* TIR konvencijā noteiktajiem kritērijiem (TIR Konvencijas 9.pielikuma II.daļa), lai persona saņemtu piekļuvi TIR procedūrai (ņemot vērā, ka pilnvarotais TIR nosūtītājs rīkojas kā TIR karnetes turētāja (principāla) pārstāvis un pats neveic preču pārvadājumu). Minēto kritēriju atbilstības pārbaudi jāveic Valsts ieņēmumu dienestam un garantējošajai asociācijai, garantējošajai asociācijai pārbaudot personas atbilstību tiem kritērijiem, kuru pārbaudē jāizmanto garantējošās asociācijas ekskluzīvā kompetencē esošā informācija.  - Saskaņā ar Ministru kabineta 2013.gada 15.oktobra noteikumu Nr.1108 “Kārtība, kādā, muitojot preces, elektroniski iesniedz muitas normatīvajos aktos noteiktās deklarācijas” 3. un 4. punktu tiek noteikta kārtība, kādā persona nodrošina tranzīta dokumentu iesniegšanu elektroniskā veidā Valsts ieņēmumu dienesta informācijas sistēmās (projekta 25.6. apakšpunkts);  - Saskaņā ar projekta 27.2.1. apakšpunktu personai jāsaņem garantējošās asociācijas asociētā biedra statuss. Saskaņā ar 1993.gada 19.oktobra Ministru kabineta rīkojumu Nr.62 “Par Muitas konvencijas par kravu starptautiskajiem autopārvadājumiem, lietojot TIR grāmatiņu (TIR konvencija), izpildes nodrošināšanu” un TIR konvencijas 9.pielikuma I.daļas noteikumiem garantējošā asociācija ir atbildīga par starptautiskās garantiju ķēdes (viens no pieciem TIR tranzīta sistēmas pīlāriem) efektīvu funkcionēšanu Latvijas Republikā. Savukārt, saskaņā ar TIR konvencijas 9.pielikuma II.daļas 2.punktu, garantējošā asociācija ir tiesīga noteikt papildu kritērijus personas piekļūšanai (personas tiesības piedalīties TIR procedūrās piemērošanā) TIR procedūrai. Atbilstoši organizatoriskajam veidam garantējošajai asociācijai ir noteikts Biedrības statuss, bet TIR karnetes turētāji ir garantējošās asociācijas biedri. Sakarā ar to, ka personai, kas lūdz piešķirt pilnvarotā TIR nosūtītāja statusu, jāsaņem piekļuve TIR procedūrai (ņemot vērā, ka pilnvarotais TIR nosūtītājs rīkojas kā TIR karnetes turētāja (principāla) pārstāvis). Līdz ar to personai jākļūst par garantējošās asociācijas asociēto biedru.  - Saskaņā ar projekta 27.2.3. apakšpunktu garantējošajai asociācijai jāpārliecinās par personas zināšanām TIR Konvencijas piemērošanā (pārbaude nav attiecināma uz TIR karnetes turētājiem, kuri jau pierādīja zināšanu esamību, lai saņemtu TIR karnetes turētāja statusu). Garantējošā asociācija ir noteikusi kārtību, kurā tiek pārbaudītas personas zināšanas TIR Konvencijas piemērošanā:  - - personai, kas ir saņēmusi Latvijas Republikas Satiksmes Ministrijas profesionālās kompetences sertifikātu par starptautiskajiem kravu pārvadājumiem - eksāmens;  - - personai, kas nav saņēmusi Latvijas Republikas Satiksmes Ministrijas profesionālās kompetences sertifikātu - divu dienu kursi ar noslēguma eksāmenu. Persona veiksmīgi nokārtojot eksāmenu saņem garantējošās asociācijas sertifikātu - “TIR KONVENCIJAS KOMPETENCES SERTIFIKĀTS”;  Projekta 26. punktā ir noteikts termiņš, kurā garantējošā asociācija nosūta Valsts ieņēmumu dienestam atzinumu par personas atbilstību kritērijiem, kuru pārbaude saskaņā ar projektu ir uzticēta garantējošai asociācijai;  Projekta 28. punktā ir noteikta garantējošās asociācijas rīcība, konstatējot, ka persona, kas ir saņēmusi pilnvarotā TIR nosūtītāja atļauju, vairs neatbilst noteiktajiem kritērijiem;  Projekta 30. punktā ir noteikta informācija, kas tiek norādīta pilnvarotā TIR nosūtītāja atļaujā;  Projekta 31., 32. un 33. punktā ir noteikta kārtība, kādā Valsts ieņēmumu dienests pieņem lēmumu apturēt, atjaunot vai anulēt pilnvarotā TIR nosūtītāja atļauju;  Projekta 35. punktā ir noteikts, ka Valsts ieņēmumu dienesta pienākums ir nodrošināt personai, kas ir saņēmusi pilnvarotā TIR nosūtītāja atļauju, iespēju izmantot informācijas sistēmas (datorizēto tranzīta kontroles sistēmu) tādā apjomā, lai muitas iestādes un atļaujas turētājs varētu veikt visas muitošanai nepieciešamās darbības atbilstoši minētās atļaujas nosacījumiem;  Projekta 36. punktā ir noteikta kārtība, kādā persona, kas ir saņēmusi TIR atļauju, informē Valsts ieņēmumu dienestu par izmaiņām informācijā un dokumentos, kuri tika iesniegti Valsts ieņēmumu dienestam atļaujas saņemšanas pieteikumā;  Projekta 38. punktā ir noteikts pienākums personai, kas ir saņēmusi pilnvarotā TIR nosūtītāja atļauju, piemērojot TIR procedūru, izmantot Valsts ieņēmumu dienesta apstiprinātos muitas nodrošinājumus un TIR nosūtītāja zīmogu;  Projekta 1. un 2. pielikumā ir noteikti Valsts ieņēmumu dienesta apstiprināto muitas nodrošinājumu un pilnvarotā TIR nosūtītāja zīmogu parametri un tehniskā specifikācija. |
| 3. | Projekta izstrādē iesaistītās institūcijas | Valsts ieņēmumu dienests  Finanšu ministrija |
| 4. | Cita informācija | Nav |

|  |  |  |  |  |
| --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Transporta un loģistikas nozarē strādājošie komersanti (TIR karnetes turētāja tiesības Latvijas Republikā ir saņēmuši 498 komersanti, potenciālie TIR procedūras vienkāršojuma – pilnvarotājs TIR nosūtītājs - izmantotāji), eksportētāji. Šie komersanti var pretendēt uz pilnvarotā TIR nosūtītāja atļauju, kā arī citi komersanti, kas līdz šo noteikumu spēkā stāšanās nav spējuši izpildīt prasības, lai saņemtu tiesības piemērot TIR procedūru. | |
| 2. | | Tiesiskā regulējuma ietekme uz tautsaimniecību un administratīvo slogu | Komersantiem, kas saņems pilnvarotā TIR nosūtītāja atļauju, būs iespējams operatīvāk noformēt TIR procedūras piemērošanu, efektīvāk izmantot komersantam pieejamos darbaspēka un finansiālos resursus, paaugstināsies komersanta prestižs un konkurētspējā, tiks samazināts administratīvais slogs. | |
| 3. | | Administratīvo izmaksu monetārs novērtējums | Saskaņā ar projekta 27.2.3. apakšpunktu garantējošajai asociācijai jāpārliecinās par personas zināšanām TIR Konvencijas piemērošanā (pārbaude nav attiecināma uz TIR karnetes turētājiem, kuri jau pierādīja atbilstošu zināšanas esamību, lai saņemtu TIR karnetes turētāja statusu). Garantējošā asociācija ir noteikusi šādu samaksu par eksāmenu, kurā tiek pārbaudītas personas zināšanās TIR Konvencijas piemērošanā:  - personai, kas ir saņēmusi Latvijas Republikas Satiksmes Ministrijas profesionālās kompetences sertifikātu par starptautiskajiem kravu pārvadājumiem - EUR 40,00 neskaitot pievienotās vērtības nodokli (eksāmens);  - personai, kas nav saņēmusi Latvijas Republikas Satiksmes Ministrijas profesionālās kompetences sertifikātu EUR 120,00, neskaitot pievienotās vērtības nodokli (divu dienu kursi ar noslēguma eksāmenu). | |
| 4. | | Cita informācija | Nav | |
| **IV. Tiesību akta projekta ietekme uz spēkā esošo tiesību normu sistēmu** | | | | |
| 1. | Nepieciešamie saistītie tiesību aktu projekti | | | Nav |
| 2. | Atbildīgā institūcija | | | Nav attiecināms |
| 3. | Cita informācija | | | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Padomes 1992.gada 12.oktobra Regula (EEK) Nr.2913/92 par Kopienas Muitas kodeksa izveidi (turpmāk - regula Nr.2913/92).  Regula Nr.2454/93. |
| 2. | Citas starptautiskās saistības | 1975.gada 14.novembra Muitas konvencija par starptautiskajiem kravu pārvadājumiem, izmantojot TIR karneti.  1951.gada 1.novembra Nolīgums par starptautisko dzelzceļa kravu satiksmi (turpmāk - Nolīgums par dzelzceļa satiksmi) |
| 3. | Cita informācija | Nav |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | | | | | |
| regula Nr.2913/92 | | | | regula Nr.2454/93 | | | | |
| A | | B | | | C | | | D |
| regulas Nr.2913/92 97.panta 2.punkta b)apakšpunkts | | Projekta 40. punkts | | | Tiek ieviests pilnībā | | | Nacionālais tiesību akts neparedz stingrākas prasības |
| regulas Nr.2454/93 457.panta 1.punkts | | Projekta 22.3. apakšpunkts | | | Tiek ieviests pilnībā | | |  |
| regulas Nr.2454/93 46.a pielikums | | Projekta 1.pielikums | | | Tiek ieviests pilnībā | | |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms | | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms | | | | | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | | | | |
| 1975.gada 14.novembra Muitas konvencijas par starptautiskajiem kravu pārvadājumiem, izmantojot TIR karneti | | | | 1951.gada 1.novembra Nolīgums par starptautisko dzelzceļa kravu satiksmi | | | | |
| A | | | B | | | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | | |
| TIR konvencijas 9.pielikuma II daļas 1. punkts paredz, ka lai varētu darboties TIR procedūrā, personai ir jābūt pierādāmai pieredzei vai vismaz spējām iesaistīties regulāros starptautiskos pārvadājumos. | | | Projekta 6.punkts | | | Tiesību norma tiek izpildīta pilnībā | | |
| Konvencijas 9.pielikuma II.daļas 1.b apakšpunkts nosaka, ka personām, kuras vēlas saņemt piekļuvi TIR režīmam, jāatbilst šādām minimālajām normām un nosacījumiem un konkrēti –stabila finansiālā situācija | | | Projekta 8.1. apakšpunkts | | | Tiesību norma tiek izpildīta pilnībā | | |
| Konvencijas 9.pielikuma II.daļas 1.d apakšpunkts nosaka, ka personām, kuras vēlas saņemt piekļuvi TIR režīmam, jāatbilst šādām minimālajām normām un nosacījumiem un konkrēti - pierādījumi, ka tā nav veikusi muitas vai nodokļu tiesību aktu nopietnus un atkārtotus pārkāpumus. | | | Projekta 8.2. apakšpunkts | | | Tiesību norma tiek izpildīta pilnībā | | |
| Nolīguma par dzelzceļa satiksmi 12.1. un 12.2. pielikums | | | Projekta 40. punkts | | | Tiesību norma netiek ieviesta ar šo noteikumu projektu, jo tā jau ir ieviesta ar Ministru Padomes 1993.gada 19.janvāra lēmumu Nr. 30 “Par pievienošanos starptautisko dzelzceļa satiksmi reglamentējošajiem dokumentiem”. Noteikumu projektā ir atsauce par situāciju, kad tiek izmantota 1951.gada 1.novembra Nolīgums par starptautisko dzelzceļa kravu satiksmi 12.1. un 12.2. pielikumā noteiktā pavadzīme. | | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | | Nav. | | | | | |
| Cita informācija | | | Saskaņā ar TIR konvencijas 49. pantu, kas paredz, ka TIR konvencijas Līgumslēdzējas puses (pamatojoties uz vienpusējiem noteikumiem, divpusējiem vai daudzpusējiem nolīgumiem) ir tiesīgas piešķirt lielākus atvieglojumus nekā ir paredzēti TIR konvencijā, pie nosacījuma, ka šādi atvieglojumi neierobežo TIR konvencijas noteikumu piemērošanu, jo īpaši TIR procedūras veikšanu) un atbilstoši TIR konvencijas 19. panta noteikumiem (muitas dienests var pilnvarot personas muitas nodrošinājumu uzlikšanai transportlīdzeklim, piemērojot precēm TIR procedūru) projektā ir iekļauts TIR procedūras vienkāršojums - personām, kas ir saņēmušas pilnvarotā TIR nosūtītāja atļauju. | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav attiecināms |
| 2. | Sabiedrības līdzdalība projekta izstrādē | Latvijas Ostu, tranzīta un loģistikas padome izvirzīja priekšlikumu TIR procedūras vienkāršojuma – pilnvarotājs TIR nosūtītājs - ieviešanai.  Projekta izstrādē piedalījās Biedrība “Autopārvadātāju asociācija “Latvijas auto””.  2014.gada 26.februārī noteikumu projekts tika nosūtīts saskaņošanai Latvijas Tranzīta biznesa asociācijai, Latvijas Loģistikas asociācijai, Latvijas nacionālajai kravas ekspeditoru un loģistikas asociācijai un biedrībai “Autopārvadātāju asociācija “Latvijas auto””. |
| 3. | Sabiedrības līdzdalības rezultāti | Nozares asociācijas, izmantojot Satiksmes ministrijas starpniecību, un Biedrība “Autopārvadātāju asociācija “Latvijas auto”” sniedza savus iebildumus un komentārus par noteikumu projektu. Lielāka daļa iebildumu tika ņemti vērā un ir iekļauti noteikumu projektā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests  Biedrība “Autopārvadātāju asociācija “Latvijas auto””. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ieņēmumu dienesta institucionālā struktūra netiek mainīta. Valsts ieņēmumu dienestā tiek izveidotas trīs papildus štata vietas (muitas eksperts – pieteikuma izskatīšanai un atļaujas izsniegšanai, divi muitas eksperti izsniegto atļauju uzraudzībai). Valsts ieņēmumu dienesta funkcijas tiek papildinātas. Projekts neparedz jaunu institūciju veidošanu, kā arī esošo reorganizāciju vai likvidāciju. |
| 3. | Cita informācija | Nav |

*Anotācijas III sadaļa – projekts šīs jomas neskar.*

Finanšu ministrs A.Vilks

26.09.2014.

4177

T.Kronberga

67083811, [tatjana.kronberga@fm.gov.lv](mailto:tatjana.kronberga@fm.gov.lv)